KOMISIJOS SPRENDIMAS
2009 m. gegužės 13 d.
iš dalies keičiantis Sprendimą 2006/771/EB dėl suderinto radijo spektro naudojimo mažojo nuotolio įrenginiuose
(pranešta dokumentu Nr. C(2009) 3710)
(Tekstas svarbus EEE)
(2009/381/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
kadangi:
(1)
Komisijos sprendimu 2006/771/EB (2) suderinamos techninės sąlygos, kuriomis radijo spektras naudojamas įvairių rūšių mažojo nuotolio įrenginiuose, įskaitant tokias taikymo sritis, kaip antai signalizacijos, vietinio ryšio įranga, durų atidarymo įranga ir medicininiai implantai. Mažojo nuotolio įrenginiai paprastai yra masinės prekybos ir (arba) nešiojamieji gaminiai, kuriuos nesunku išsivežti į užsienį ir ten jais naudotis; todėl spektro prieigos sąlygų skirtumai trukdo laisvai tų įrenginių apyvartai, didina jų gamybos sąnaudas ir kelia žalingųjų trukdžių grėsmę kitoms radijo dažnių naudojimo sritims ir paslaugoms.
(2)
Komisijos sprendimu 2008/432/EB (3) iš dalies pakeistos Sprendime 2006/771/EB nurodytos suderinto radijo spektro naudojimo mažojo nuotolio įrenginiuose sąlygos, pakeitus pastarojo sprendimo priedą.
(3)
Tačiau greitai keičiantis technologijoms ir visuomenės poreikiams, gali atsirasti naujų mažojo nuotolio įrenginių naudojimo sričių, todėl suderinto spektro naudojimo sąlygas reikės reguliariai atnaujinti.
(4)
2006 m. liepos 5 d. pagal Sprendimo Nr. 676/2002/EB 4 straipsnio 2 dalį Komisija Europos pašto ir telekomunikacijų administracijų konferencijai (CEPT) suteikė ilgalaikį mandatą (4) atnaujinti Sprendimo 2006/771/EB priedą, reaguojant į mažojo nuotolio įrenginių srities technologijų ir rinkos raidą.
(5)
2008 m. lapkričio mėn. ataskaitoje (5), pateiktoje vykdant mandatą, CEPT patarė Komisijai iš dalies pakeisti tam tikrus techninius Sprendimo 2006/771/EB priedo aspektus.
(6)
Todėl reikėtų atitinkamai iš dalies pakeisti Sprendimą 2006/771/EB.
(7)
Kad spektras būtų naudojamas veiksmingai, siekiant išvengti žalingųjų trukdžių, ir būtų įrodyta, jog laikomasi darniųjų standartų arba vykdomos alternatyvios atitikties įvertinimo procedūros, pagal šiame sprendime nustatytas sąlygas veikiantys įrenginiai taip pat turi atitikti 1999 m. kovo 9 d. Europos Parlamento ir Tarybos direktyvą 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (6).
(8)
Šiame sprendime numatytos priemonės atitinka Radijo spektro komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/771/EB priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2009 m. gegužės 13 d.